CELEX: 32015D0798
Language: mt
Date: 2015-05-11 00:00:00
Title: Deċiżjoni tal-Kunsill (UE) 2015/798 tal-11 ta' Mejju 2015 li tawtorizza lill-Kummissjoni Ewropea tinnegozja, f'isem l-Unjoni Ewropea, emendi għall-Konvenzjoni ta' Vjenna għall-Protezzjoni tas-Saff tal-Ożonu u l-Protokoll ta' Montreal dwar Sustanzi li Jnaqqsu s-Saff tal-Ożonu

22.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 127/19
            
         DEĊIŻJONI TAL-KUNSILL (UE) 2015/798
   tal-11 ta' Mejju 2015
   li tawtorizza lill-Kummissjoni Ewropea tinnegozja, f'isem l-Unjoni Ewropea, emendi għall-Konvenzjoni ta' Vjenna għall-Protezzjoni tas-Saff tal-Ożonu u l-Protokoll ta' Montreal dwar Sustanzi li Jnaqqsu s-Saff tal-Ożonu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1) u l-Artikolu 218(3) u (4) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi jeħtieġ li l-Kummissjoni tkun awtorizzata tinnegozja, f'isem l-Unjoni, emendi għall-Konvenzjoni ta' Vjenna għall-Protezzjoni tas-Saff tal-Ożonu (1) u l-Protokoll ta' Montreal dwar Sustanzi li Jnaqqsu s-Saff tal-Ożonu (2),
   ADOTTA DIN ID-DEĊIŻJONI:
   Artikolu 1
   Il-Kummissjoni hija b'dan awtorizzata tinnegozja, f'isem l-Unjoni, fir-rigward ta' kwistjonijiet li jaqgħu taħt il-kompetenza tal-Unjoni u li fir-rigward tagħhom l-Unjoni adottat regoli, emendi għall-Konvenzjoni ta' Vjenna għall-Protezzjoni tas-Saff tal-Ożonu u l-Protokoll ta' Montreal dwar Sustanzi li Jnaqqsu s-Saff tal-Ożonu fil-Konferenzi tal-Partijiet għal dik il-Konvenzjoni u fil-Laqgħat tal-Partijiet għal dak il-Protokoll fl-2015 u l-2016.
   Artikolu 2
   1.   In-negozjati għandhom isiru mill-Kummissjoni f'konsultazzjoni mal-kumitat speċjali magħżul mill-Kunsill, u f'konformità mad-direttivi ta' negozjar tal-Kunsill li jinsabu fl-Addendum ma' din id-Deċiżjoni.
   2.   Il-Kunsill jista' jirrivedi dawk id-direttivi ta' negozjar fi kwalunkwe mument. Għal dak il-għan, il-Kummissjoni għandha tirrapporta lill-Kunsill dwar l-eżitu tan-negozjati wara kull sessjoni ta' negozjar u, fejn xieraq, dwar kull problema li tista' tinħoloq matul in-negozjati.
   Artikolu 3
   Sa fejn is-suġġett tal-emendi msemmijin fl-Artikolu 1 jaqa' fi ħdan il-kompetenza komuni tal-Unjoni u tal-Istati Membri, il-Kummissjoni u l-Istati Membri għandhom jikkooperaw mill-qrib matul il-proċess ta' negozjar, bil-ħsieb li tiġi żgurata l-unità fir-rappreżentanza internazzjonali tal-Unjoni u l-Istati Membri tagħha.
   Artikolu 4
   Din id-Deċiżjoni hija indirizzata lill-Kummissjoni.
   
      Magħmul fi Brussell, il-11 ta' Mejju 2015.
      
         
            Għall-Kunsill
         
         
            Il-President
         
         J. DŪKLAVS
      
   
   
      (1)  ĠU L 297, 31.10.1988, p. 10.
   
      (2)  ĠU L 297, 31.10.1988, p. 21.